সুতপা ভট্টাচার্য সম্পাদিত ‘বাঙালি মেয়ের ভাবনামূলক গদ্য’ গ্রন্থটি বাঙালি চিন্তাশীল নারীর ঐতিহাসিক প্রেক্ষাপট বিবেচনা করার জন্যে খুবই উল্লেখযোগ্য। এই গ্রন্থে মোট ৩৩ জন লেখকের লেখা প্রবন্ধ ও প্রত্র স্থান পেয়েছে। সকলের জন্ম উনিশ শতকে। লিখেছেন উনিশ শতকের শেষ অংশ থেকে বিশ শতকের শুরুর দিকটায়। বাঙালি জীবনে নারীর ঐতিহাসিক অবস্থান কেমন ছিল সেটি জানার জন্যে বাংলা সাহিত্যের উন্মেষকালে যে সকল নারী ভাবনামূলক গদ্য লিখেছেন, তাদের পাঠ অনিবার্য। অনিবার্য এই কারণে যে, এই সকল নারী তাদের লেখার প্রধানতম বিষয় হিসেবে বেছে নিয়েছেন তাদের দৃষ্টিতে দেখা এবং অভিজ্ঞতায় পাওয়া সমাজ বাস্তবতাকে। চিপিউয়া এলডালের একটা কথা এক্ষেত্রে পাসঙ্গিক বিবেচনায় তুলে ধরছি। তিনি বলেছেন When other people tell your story, it always comes out crooked. আমি মনে করি, এই কথাটি সাবল্টার্ন স্টাডিরও মূলকথা। কেননা এখানে ইতিহাসকে এলিট বা শোসক শ্রেণির প্রভাব থেকে উদ্ধার করার কথা বলা হচ্ছে। এটা তো ঠিক যে, পৃথিবীতে জ্ঞানচর্চার যে একটা ধারা তৈরি হয়েছে সেটিতে বরাবরই নারীরা সাবল্টার্ন হিসেবে চিহ্নিত হয়েছে। থরু, নিরাঞ্জনা, স্পিভাক ও আলীর মতো উপমহাদেশীয় সাবল্টার্ন স্টাডিজের নারীবাদী সমালোচকরা নারীদের ইতিহাসের অচিহ্নিত কণ্ঠস্বর হিসেবে চিহ্নিত করছেন।